*Kitos reikšmės – Sąrašas:Nukryžiuotojo Jėzaus bažnyčia.*
Koordinatės: 55°22′24″š. pl. 22°24′58″r. ilg.﻿ / ﻿55.3733°š. pl. 22.4162°r. ilg.﻿ / 55.3733; 22.4162

|  Lomių Kristaus Atsimainymo bažnyčia |
| --- |
|  |
| **Vyskupija** | Telšių |
| **Dekanatas** | Tauragės |
| **Savivaldybė** | Tauragės rajonas |
| **Gyvenvietė** | Lomiai |
| **Statybinė medžiaga** | medis |
| **Pastatyta** | 1850 m. |
| **Stilius** | liaudies architektūra |

**Lomių Kristaus Atsimainymo bažnyčia** – bažnyčia, stovinti Tauragės rajono savivaldybėje, Lomių kaime (Mažonų sen), 11 km į pietvakarius nuo Skaudvilės, prie kelio  **4520**  Šakvietis–Lomiai–Eidintai , Šunijos (Jūros kairiojo intako) kairiajame krante. Liaudies architektūros formų.

Interjeras: nuleistos puošybinės juostos naudojant traukimo troselį

Istorija
--------

Lomių dvare 1766 m. pastatyta medinė koplyčia. Pirmoji koplyčia pastatyta vien kirviu, sutvirtinta medinėmis vinimis. Statybą finansavo kaimyninio Janavo dvaro savininkai Šabliauskai. 1830 m. Lomių medinė koplyčia buvo remontuota. 1850 m. šio krašto katalikai koplyčią padidino, išplėtė. Seniausias bažnyčios archyvo dokumentas rastas lotynų kalba, ant jo juodu rašalu įspaustas antspaudas su 1895 m. data.

Lomių koplyčia rūpinosi Batakių parapijos kunigai, buvo šios parapijos filija. Batakių šv. Onos bažnyčios vizitacijų knygoje išlikęs Tauragės dekano 1926 m. spalio 16 d. įrašas apie lomiškių pastangas įkurti parapiją. 1934 m. į Lomius paskirtas pirmasis kunigas Jonas Eičas ėmėsi koplyčios perstatymo darbų, pastatė kleboniją, praplėtė ir aptvėrė kapines, įsigijo liturginių reikmenų. Už surinktus pinigus Tilžėje buvo nuliedintas aštuonių centnerių varpas ir parvežtas į Lomius. Varpo šventinimo proga jam suteiktas šv. Antano vardas. Po kunigo paskyrimo prabėgus keleriems metams, Lomiuose pirmą kartą apsilankęs vyskupas. Susirinkusios minios žmonių pamatė iki tol neregėtą stebuklą – mašiną, kurioje sėdėjo Telšių vyskupas Justinas Staugaitis.

Kunigui Juozui Šukiui Lomiuose teko patirti 1940-ųjų sovietinę okupaciją, karo baisumus. Lomių bažnyčia, kokia stovi šiandien, J. Šukio iniciatyva bei parapijiečių pastangomis buvo išplėsta, padidinta. Langai buvo papuošti kukliais vitražais, įsigyta fisharmonija. Klebonas kun. Vladas Radveikis Lomių parapijoje ganytojo darbą atliko 1964-1974 m. Jis tuomet rado bendrą kalbą su tuomečio Lomių tarybinio ūkio valdžia, ir į bažnyčią buvo įvesta elektra. Jei kaimo žmogus už vieną kilovatvalandę mokėjo 2 kapeikas, bažnyčiai ji kainavo 20 kapeikų. Kun. V. Radveikis suremontavo bažnyčios išorę ir vidų, sutvarkė prakiurusį stogą. Pirmą kartą šio kunigo rūpesčiu prieš šv. Kalėdas bažnyčioje pradėta rengti prakartėlė.

Nuo 1985 m. Lomių bažnyčią ir parapiją aptarnavo Batakių parapijos kunigai.

Architektūra
------------

Bažnyčia liaudies architektūros formų, stačiakampio plano, su 2 bokšteliais. Joje įrengti 4 altoriai. Šventoriaus tvora medinių statinių. Jame stovi medinė varpinė.

Galerija
--------

* Bažnyčia su varpineBažnyčia su varpine
* Varpinės varpaiVarpinės varpai
* AltoriusAltorius
* KlausyklaKlausykla
* Vargonų chorasVargonų choras
* VargonaiVargonai
* Stogo kryžiusStogo kryžius

Šaltiniai
---------

1. ↑  *Lomiai*. Visuotinė lietuvių enciklopedija, T. XIII (Leo-Magazyn). – Vilnius: Mokslo ir enciklopedijų leidybos institutas, 2008
2. ↑  Lomių Kristaus Atsimainymo bažnyčia *lituanistika.lt*
3. 1 2 3 4 5  Tauragės dekanate. Bažnyčia minėjo 240-ąsias metines *xxiamzius.lt*

Nuorodos
--------

|  |  |
| --- | --- |
|  | **Vikiteka: Lomių Kristaus Atsimainymo bažnyčia** – vaizdinė ir garsinė medžiaga  |

* Lomių Kristaus Atsimainymo parapija (dekanato inf.)
* Lomių Kristaus Atsimainymo parapija (*taurageskatalikai.lt*)